30-vuotias venäläisnainen otettiin kiinni 15. joulukuuta Helsinki-Vantaan lentokentällä Yhdysvaltojen pyynnöstä, kun tämä oli ollut äitinsä kanssa matkalla Pietarista Espanjaan.

Venäjän Suomen-suurlähetystön konsuliosasto kertoi uutistoimisto Tassin mukaan venäläisnaisen pidätyksestä torstaina. Vuonna 1988 syntynyt nainen oli matkalla Pietarista Espanjaan.

Nainen otettiin kiinni 15. joulukuuta Suomessa Yhdysvaltojen pyynnöstä. Keskusrikospoliisista vahvistettiin STT:lle perjantaina, että kiinniotto tapahtui Helsinki-Vantaan lentoasemalla.

Rikoskomisario Ritva Santtila kertoi, että rajatarkastuksessa oli huomattu, että naisesta oli Interpolin etsintäkuulutus. Santtilan tietojen mukaan naista epäillään ainakin huumausainerikoksista.

Naista ei epäillä rikoksesta Suomessa, vaan hänet otettiin säilöön Interpolin etsintäkuulutuksen vuoksi luovutusasian käsittelyä varten. Naista pidetään Vantaan vankilassa.

Asiaa puidaan nyt kiihkeästi venäläisissä tiedotusvälineissä. RT:n mukaan Venäjän ulkoministeriö on luonnehtinut pidätystä globaaliksi, venäläisiin kohdistuvaksi jahdiksi. Samassa artikkelissa kerrotaan, että naista pidetään miesten vankilassa.

Venäläisnaisen kohtelusta Suomessa levitetään nyt hurjia väitteitä Venäjällä. Esimerkiksi RT:n toisessa artikkelissa esitetyt väitteet pohjaavat naisen äidin Komsomolskaja pravda -lehdelle antamaan haastatteluun.

Äiti oli ollut matkalla Espanjaan tyttärensä kanssa, kun tämä pidätettiin, eikä ole omien sanojensa mukaan sen jälkeen nähnyt tytärtään. Äidin mukaan tytärtä pidetään kylmissä olosuhteissa suomalaisessa vankilassa ja lisäksi tätä ruokitaan vain kaksi kertaa päivässä: kello 9 ja kello 15.

– Hänen painonsa on pudonnut paljon, eikä hän saa tarvitsemiaan lääkkeitä, äiti väittää haastattelussa, jossa hän kertoo kasvissyöjätyttärensä näkevän nälkää.

Lääkäriin huonovointiseksi äidille itseään kuvaillut nainen pääsee venäläisten tiedotusvälineiden mukaan vasta pyhien jälkeen.

Samansuuntaisia hurjia kertomuksia venäläisnaisen kohtelusta liikkuu myös muilla venäläissivustoilla, jotka niin ikään siteeraavat myös äidin Komsomolskaja pravdalle antamaa haastattelua.

Esimerkiksi News.ru- ja 360 TV -sivustojen mukaan tytär on kertonut puhelimessa äidilleen, ettei ole päässyt ulkoilemaan sellistään, koska hänellä on vankilassa ainoastaan oma hyvin kevyt vaatekerta.

360 TV:n mukaan naisen selliin olisi tuotu myös huutava narkomaani.

Venäläisten tiedotusvälineiden mukaan nainen on tehnyt vankeudessa ollessaan muistiinpanoja ja toivoo, että ne julkaistaisiin tulevaisuudessa.